khistorydata/jeongjo-sjw-relations huggingface dataset:
정조 8년
傳于權曰。璿源系譜記略跋文製述官弘文館大提學吳載純。熟馬一匹賜給。纂修監印校正官西春君爗。加資。書寫官安川君烓。加資。纂修監印宗簿寺提調鄭一祥。熟馬一匹賜給。正李行源實仕八日。正權以綱實仕一日。賞典。令該寺。取考各年謄錄草記。主簿洪鳳周。直長趙寅采。別工作繕工監副奉事鄭東輔。竝陞敍。未陞六者陞六。書寫忠義張起周兪玉。竝相當職除授。國朝御牒璿源譜略御牒總敍中草及刊本跋文正書題目書寫寫字官朴履信。依例加資。趙圭鎭加資屬耳。依壬寅設廳時例。捧承傳。唱準亦當依壬寅賞典。令本寺。考例草記。計士畫員錄事員役工匠等。亦依壬寅年例。令該曹。考例分等施賞。
정조 8년
權。以都摠府言啓曰。今日入直內三廳武兼禁軍及軍兵等。當爲中日習射。而聖節望闕禮習儀相値。不得爲之之意。敢啓。傳曰。知道。
정조 8년
柳誼。以宗簿寺提調意啓曰。璿源譜略。今日當爲封進。而本寺正李行源。身病猝重。勢難陪進。今姑改差。令該曹口傳差出。以爲備員進參之地。何如。傳曰。允。
정조 8년
吏曹口傳政事。以權以綱爲宗簿正。
정조 8년
權。以訓鍊都監言啓曰。本局把摠權璹。身病甚重。勢難察任。改差。何如。傳曰。允。
정조 8년
甲辰八月十一日辰時。上御瑞蔥臺。內試射入侍時。行左承旨李文源。右承旨金宇鎭。左副承旨柳誼。同副承旨權。假注書金孝建李敬五。記注官金健修。記事官金鳳顯。以次進伏訖。上曰。今日當兼行抄啓文臣課試。居齋儒生應製。大司成。率儒生待令于集春門外事。分付成均館。儒生多少。亦爲知入。賤臣承命出傳。以八十九人仰達。上曰。齋儒食堂催促。斯速來待事。申飭。可也。引儀唱臚。試官判中樞府事李徽之。二提學吳載純。兵曹判書徐浩修。檢校直提學徐有防。二直提學朴祐源。原任直閣鄭東浚金載瓚。右副承旨徐龍輔。大司成閔鍾顯。率文臣儒生。行四拜禮訖。訓鍊大將具善復。以軍禮見。上曰。仍留壇上。又下敎曰。都監從事官李勉兢。軍禮做錯。記過事。分付。仍命諸試官進前。徽之進前曰。早朝勞動。聖體。若何。上曰。一樣矣。今番陵行。卿當隨駕乎。徽之曰。臣之筋力。不至難强。何敢偃便在家乎。上曰。卿則以亞獻官預差。十五日。與領相。先詣陵所。還宮時陪從。好矣。祐源載瓚。進前書題訖。上曰。着意製進事。申飭文臣諸生等處。可也。上曰。都提調入侍。司僕都提調徐命善。承命進伏。上命都提調訓將進前。命善善復。進前。上曰。自坡州距永陵。爲四十里。還宮時。又復歷過坡州。則將爲迂路矣。命善等曰。果未爲直路。而分排宿所。不得不如是矣。上命書榻敎曰。陵行時隨駕。禁將代領。留陣御將代領。上曰。譜略內入時刻。知入。文源。承命出問。還奏曰。午時云矣。上曰。宗簿正差出事。分付。望筒催促入之。賤臣承命出。持望筒入。上曰。宗簿正。先陪進後謝恩事。分付。又下敎曰。領府事。陪箋進來與否。知入。賤臣承命出問。還奏曰。待令于弘化門外云矣。上曰。除標信開門。以閤門陪進例。入來事。分付。領府事金尙喆。承命進伏。上曰。昨日之遊樂乎。尙喆曰。惶感之極。不知所達矣。上曰。賡韻入之。又下敎曰。參宴諸人。皆令次韻。好矣。又命書榻敎曰。右承旨許遞。前望單子入之。又命書榻敎曰。新除授承旨。牌招察任。又命書榻敎曰。同副承旨許遞。前望單子入之。待下批牌招。又命書傳敎曰。春坊下番。番次苟艱。或帶軍門郞廳文兼。竝改差。口傳差出。徽之等。持試券。進前合考。文臣金啓洛等。儒生柳師模等。以次坼榜。分等施賞。上曰。居首儒生柳師模。才華如此。宜示嘉奬之擧。而賜第係是無名之科。初仕調用事。分付該曹。上謂鍾顯曰。太學志。何當訖工。對曰。幾盡爲之。而多有稟定事矣。上曰。從近持入。可也。仍命諸試官文臣儒生先退。試射訖。命書榻敎曰。宣傳官有闕代。口傳差出。仍還內。承史以次退出。
정조 8년
行都承旨宋載經未肅拜。行左承旨李文源病。右承旨金宇鎭坐。左副承旨柳誼坐。右副承旨權坐直。同副承旨徐龍輔坐直。注書二員未差。假注書金孝建仕李敬五仕直。事變假注書朴能源仕。
정조 8년
權啓曰。明日聖節望闕禮。依例爲之之意。敢啓。傳曰。知道。
정조 8년
傳于權曰。副摠管會寧府使。口傳差出。
정조 8년
兵曹口傳政事。以具明謙爲副摠管。
정조 8년
吏曹口傳政事。以金海柱爲會寧府使。
정조 8년
傳于柳誼曰。當該注書拿處。
정조 8년
車信用拿處。代以朴能源爲事變假注書。
정조 8년
權啓曰。吏曹判書趙時俊。參判李敬養。再牌不進。推考傳旨。今方捧入。而開政命下之後。連事違召。終不擧行。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 8년
以吏曹參議黃昇源牌不進罷職傳旨。傳于權曰。只推。
정조 8년
權啓曰。吏曹判書趙時俊。參判李敬養牌不進推考傳旨。今方捧入。而開政命下。已至經宿。如是違召。事甚未安。判書參判。竝卽牌招。參議黃昇源。旣有只推之命。一體牌招。何如。傳曰。判堂。聞有實𧏮。不必一向强迫。吏曹判書趙時俊許遞。參判參議。更卽牌招開政。
정조 8년
傳于權曰。新判書命招。同參政事。
정조 8년
吏批。判書金履素牌不進。參判李敬養進。參議黃昇源牌不進。右副承旨權進。啓曰。判書金履素。參議黃昇源。竝牌不進。小臣獨政未安。何以爲之。敢稟。傳曰。仍爲之。以任希敎爲大司憲。朴天衡爲大司諫。申致權爲執義。姜垣爲掌令。洪樂淵爲持平。鄭彦郁爲獻納。金寅燮爲正言。任希遠爲正言。洪樂恒爲校理。林道浩爲修撰。李東稷爲副修撰。金履鏞爲校理。李頤祥爲兵曹參知。尹行履爲兵曹正郞。金啓淳爲工曹佐郞。朴敦浩爲典設別提。趙雲紀爲宗簿直長。南履範爲掌苑奉事。柳師模爲章陵參奉。鏡城府使單閔義爀。安川君烓。今加顯祿。西春君爗。今加興祿。以上加資事。承傳。
정조 8년
兵批。判書李在協式暇。參判李在學入直進。參議申思運病。參知李頤祥未肅拜。右承旨金宇鎭進。副護軍單洪文泳李延伋。副司直單趙時俊李度默林濟遠曺允大李東稷。副司果單趙寅采。
정조 8년
徐龍輔啓曰。玉堂上下番俱空。事甚未安。新除授玉堂。竝卽牌招。以爲推移入直之地。何如。傳曰。允。
정조 8년
傳于徐龍輔曰。禮房承旨入侍。
정조 8년
以黃海水使。各道身軍布折半蕩減綸音。祗受狀啓。傳于徐龍輔曰。狀啓有違格。該水使。從重推考。更爲修正上送事。分付。
정조 8년
權。以兵曹言啓曰。今此幸行時。交龍旗。預爲調習矣。今亦依前例。旗與竹。出郊外試習之意。敢啓。傳曰。知道。
정조 8년
權。以兵曹言啓曰。今此幸行時。侍衛禁軍。不可不點擇以行矣。各番禁軍中。新受馬及病蹇不能致遠之類。依舊例。推移替直之意。敢啓。傳曰。知道。
정조 8년
權。以兵曹言啓曰。今此幸行時。闕內入直訓鍊都監局別將把摠哨官及內三廳將守門將銅龍門把摠哨官等番單子。每中日。入啓受點。趁期替直矣。今番則動駕相値。不得入啓受點。依舊例。今八月十六日受點人員。二十一日至。仍爲入直。巡將監軍。亦以今八月十五日受點人員。十八日至。以爲仍察。今八月十六日。十八日至。大省記及別省記。依例修正。十五日。預爲書入。京中軍號。亦以今八月十六日。十八日至。十五日。預爲啓下。留置政院。逐日頒布。隨駕所軍號。自隨駕所。啓下頒布之意。敢啓。傳曰。知道。
정조 8년
徐龍輔。以宗簿寺提調意啓曰。璿源譜略。今已修正進上矣。頒賜件。依例收聚改張還給之意。敢啓。傳曰。知道。
정조 8년
徐龍輔。以宗簿寺提調意啓曰。正李行源。實仕八日。正權以綱。實仕一日。賞典。令該寺。取考各年謄錄草記。唱準亦當依壬寅賞典。令本寺。考例草記事。命下矣。溯考各年謄錄。則每當譜略修正時。本寺正。連爲加資。而前正李行源。陪進日。以病遞改。仕日未準一日。正權以綱。陪進日。始爲除授。實仕只是一日。兩正之俱蒙恩典。元無可據之例。唱準金聲振等三人。則壬寅年。因傳敎。自校書館。分等草記。竝蒙帖加之典矣。敢啓。傳曰。知道。兩正竝加。旣無其例。則當以陪進爲重。本寺正權以綱加資。唱準三人。亦依前例。帖加成給。可也。
정조 8년
權。以奉常寺都提調提調意啓曰。東籍親耕田所種皮唐黍豆。今八月念間。當爲成熟之意。敢啓。傳曰。攝刈。
정조 8년
權。以摠戎廳言啓曰。坡州牧別驍士諸將校及標下軍。依庚子年例。今十五日。臣先詣該邑。初試試取事。伏承筵敎矣。發遣臣廳將校于坡州。詳察試場射砲貫革基址。則場內田畓。禾穀茁茂。僅設三貫革云。臣若於十五日到本牧開場。則射砲應試之數。洽過四百。易致日晩。勢難畢試於十六日申前。而雖欲廣設貫革。恐有傷害禾穀之慮。臣以今十四日。先詣坡州牧。設場試取。何如。傳曰。允。今番別驍士各差備旗手試射之命。出於慰悅之意。而外村軍兵。切勿使用。卿則依草記。先爲進去。一中以上。別單書入。別驍士則柳葉箭一巡。軍兵則鳥銃一次。爲之。可也。
정조 8년
副摠管李致中疏曰。伏以。天休滋至。日吉辰良。迺以聖祖御極之舊甲。誕擧東宮封冊之縟儀。盤泰之休。於斯爲基。八域臣民。莫不歡忭蹈舞。臣於是。忝叨近列。猥參盛擧。仰瞻岐嶷之表。獲伸延頸之忱。疎逖賤蹤。已極榮幸。而不意陞資之命。殆同酬勞之典。特陞知申。卽地祗肅。班行動色。感惶交竝。臣以無似。遭遇明時。從前踐歷。已踰涯分。今玆該房之擧行。卽是職分之當然。而遽蒙罔功之賞。濫叨匪分之秩。私心恧蹙。若無所容。玆敢略暴肝膈之懇。仰瀆崇嚴之聽。伏乞聖慈。俯垂鑑諒。收還臣新授資級。使公器重而私分安焉。臣於向者奉命文廟也。蒼皇之際。誤聽聖敎。收來到記。致煩嚴旨。至今追思。惶汗浹背。鈍劣儱侗。自陷重辜。而聖度天大。置而不論。愧悚之極。寧欲鑽地以入。竝伏望亟降威罰。以爲奉使溺職者之戒焉。答曰。省疏具悉。卿其勿辭行公。
정조 8년
副修撰李泰永疏曰。伏以。日吉辰良。春宮邸下封冊之禮順成。我東方億萬年之福。實基於斯。蹈舞歡慶之忱。八域惟均。仍伏念臣於館職。豈有一分堪承之望。而感激恩私。怵畏義分。冒沒行公。已多年所。而絲毫無補。瘡疣屢出。尋常愧恧。若隕淵谷。而況於春間。以溺職之罪。與諸僚同被臺評。情勢所在。有難冒應。而目下懲討。有不容暫緩。赦令爭難。有不容但已。召牌之下。章皇出肅。而仍因蹲據。有壞廉防。玆敢略陳短章。徑出禁扃。伏乞聖明。亟遞臣所帶之職。以安私分。仍治臣擅離之罪。以肅朝綱焉。噫嘻。痛矣。人心陷溺。倫紀斁絶。丙丁以來。亂逆層生。梟獍豺豕之變。屢起於肘腋之中。至今追思。心寒眦裂。而至若今番夏賊之窮凶極惡。實是開闢以後。所未有所有聞者。究其逆節。則骨先靑。語其凶書。則膽先掉。一鏡天海之所不道。道顯應元之所不爲。凡今日血氣之倫。夫孰無忿不欲生。口臠手磔之心。而常刑則雖曰略伸。端緖則全不窮覈。群情憤鬱。已不可極。而近日執法之地。粗陳親屬奴傔鞫訊之論。而尙不允兪。亦請其父陽澤追坐之典。而一味靳持。其爲鞫體之壞謬。懲討之隳乖。當如何哉。臣聞凡有非常之變。必用非常之律。雖以我朝已例言之。适則妻孥傡加誅戮。戊申之維賢。乙亥之致雲。率由是例。蓋爲其劓殄之法。當施於無前之劇賊故也。今此夏賊。係是通天地亘萬古。生民以來。初有之逆變。比之适維雲諸賊。反有浮焉。忍使此賊。只施跽斬之律。而伈伳度日。則顧何以少洩神人之憤。而又何以眎八方萬世。不忘此賊之義哉。陽澤丙申緩獄之罪。亶合追律。而非但此也夏賊之父。視同常人。俾保官爵。而不思力請乃已。則亦可謂之有人心乎。臣謂劇逆夏材。妻孥誅戮。一依維雲例擧行。而其父陽澤。亟施追奪之典。仍令王府及捕廳。拿來其親屬奴傔切緊之類。究覈其黨與。施以當律。斷不可已也。臣於日前諸罪人宥釋之命。有不勝憂慨者。方當邦慶無前。沛澤旁流之日。凡厥罪辜之肆赦。何論輕重。而至若隄防之所關。鞫獄之所係。元非擧論之事。況在亂逆凶徒之有萬可誅無一可貸者乎。取見其赦句中。雜犯以上區別條列者。則古聖人制法之意。從可知矣。噫。彼龜柱。是何等元惡大憝也。四條大罪。已成鐵案。實亦未伏法之麟謙。而前後處分。自賜死而爲拿鞫。從拿鞫而降島棘。尙今假息於寰海之中者。已多三尺之屈。久積一世之憤。而今乃視同於雜犯之類。竝入於傅輕之典。則古今天下。寧有是乎。向來鄭妻。不由王府。還其田舍。復一不恤公議。晏然宥歸。而在廷諸臣。無一碎首力爭。將順苟度。有以啓今日之擧。此莫非爲臣不忠。朝無一人之故。而夫以我殿下明理執德之聖。旣已失之於前。豈又繼之於後耶。且夫八議之義。亦非竝論惡逆。則惟此龜賊之尙今戴頭。已爲聖上屈法伸恩之大者。寧容使之撤籬而出陸。便若一分曲貸者乎。纔因院啓之覆逆。至有聖敎之誕下。臣固宜退待洞諭。不敢更事煩聒。而憂憤所激。不能泯默。伏願亟寢成命。少存王章。以杜禍本焉。此外諸罪人之所可爭執者。不可殫記。而雖就其著見者言之。韓翼謩之負犯甚重。不可容議於推原其情實。區別其處地。而次第末減。漸置輕典。卒乃至於還給職牒。人心之駭惑。亦已極矣。又如李萬軾之締結妖宦。譸張凶論。而至蒙量移。任觀周之推詡逆澤。至稱名疏。而遽置疎釋。柱翼之力扶族逆。具庠之同濟舅惡。濟泰峸嵎之綢謬叵測。罪犯至兇。有臣宗甲義駿之交結匪類。情跡莫掩。李宅鎭之阿附厚賊。至發二字之筵奏。李聖模之親密能逆。已爲一世之指目。鄭履煥之右袒劇逆。李普行之罪著臺啓。以至湖海諸賊之營護逆德。發通煽惑。俱是人心之所共憤。國法之所難貸。而皆從惟輕之典。竝被特宥之科。處分之乖當。刑法之失平。此豈細故也哉。臣見此傳敎。不勝隱憂之耿耿。殆至於繞壁徊徨也。竝乞亟收成命。俾亂賊少知徵畏。倫彝不至淪滅焉。臣又有所慨然者。伊日傳敎之下。職在出納之地。固當驚心同力。覆難而後已。而終始泯默。竟至頒布。惟允之義。固如是乎。至於三司之臣。當初守閤。自是人情天理之所不容已也。所懷書入之命。可謂盡言之會。而草草陳箚。忙忙退去。全無明張沬飮之意。如是而尙何望格聖心而正國是乎。論其擧措。大欠誠實。臣謂伊時承宣及三司之臣。倂施譴削之典。宜矣。雖以諫長言之。旣肅命矣。何不詣閤求對。循例呈告。虧損臺體。亦云不輕。晩後一疏。不足爲桑楡之收。大司諫李東馨。亦施譴罷之典。使已壞之臺風。不至墜地焉。答曰。省疏具悉。适雲之律。蓋未及聞知故耳。追施。自有禁令。附陳事。他批悉諭。金龜柱事。纔已洞諭。三司十五人疎放還寢事的處。亦有意焉。湖獄干連人放送事。係是昭布。前事陰謀。渠輩安得以知之。主論人外。區別處分。蓋以此也。其時承宣譴削事。尤萬萬不可。三司譴削事。不允。大司諫李東馨事。依施。
정조 8년
甲辰八月十二日辰時。上御重熙堂。右承旨入侍時。右承旨金宇鎭。假注書李敬五。記事官李崑秀尹行任。以次進伏訖。上命書榻敎曰。今番陵幸時。分提調。勿爲差出。提調留院。又下敎曰。都承旨以宋載經頒布。儒生箋文陪進。大司成待令事。分付。仍命退。承史以次退出。
정조 8년
甲辰八月十二日午時。上御誠正閣。左副承旨與大司成入侍時。左副承旨權。假注書金孝建。記注官金健修。記事官尹行任。行大司成閔鍾顯。以次進伏訖。上曰。太學志。何當告訖。鍾顯曰。今已出草。而未及釐正。且多經稟後存拔之事。故敢此持來矣。上命內入。睿覽後。還爲出給。下敎曰。多有誤字。外方書院額數。詳錄。好矣。鍾顯曰。臣猥承太學志纂輯之命。今方彙編撰次。而列聖朝謨訓之關於學校者。謹爲裒集。幾盡載錄。而當宁御極後。絲綸之凡係崇儒重道興學造士者。本館無敬錄奉安之事。編輯之際。不可不考出於堂后日記。故敢此仰達矣。上曰。本閣所掌綸綍中。閣臣一員。句管抄出。使之書送本館。可也。出擧條鍾顯曰。本館丕闡堂之西。有闢入齋。曾在顯廟甲辰九月。撤兩尼院。移其材而建是齋。命以是名者。蓋體聖祖崇儒闢異之盛意。而年前回祿之後。迄未改建矣。方當軫恤經費。停輟興作之時。固不可以此等事仰陳。而歲甲則適値再回。屋子則不過數間。及今重建。俾盛事復見於是年。恐合事宜。故敢此仰達矣。上曰。雖有擧嬴之歎。不過三間屋子。不可以興作言。況建舍之舊甲重回。亦可謂若有待焉。分付度支。來月內卜日改建。可也。出擧條上曰。改建時。當告由聖廟乎。鍾顯曰。先朝亦爲給財重建。而無告由之事。似用此禮矣。命退。諸臣以次退出。
정조 8년
甲辰八月十二日未時。上御重熙堂。禮房承旨入侍時。同副承旨徐龍輔。假注書李敬五。記事官李崑秀尹行任。以次進伏訖。上命書傳敎曰。昨因內試射相値。未及請出奉安譜略。明日奉安奉謨堂事。分付。上曰。宗簿直長。付虛司果。直長奉事。次次序遷。參奉望以柳師模擬入事。分付。政望催促捧入。賤臣承命出傳。持望筒入。仍命退。承史以次退出。
정조 8년
行都承旨宋載經坐。左承旨未差。右承旨柳誼坐直。左副承旨李時秀坐直。右副承旨權坐。同副承旨未差。注書二員未差。假注書金孝建仕直承膺祚仕。事變假注書朴能源仕。
정조 8년
傳于柳誼曰。都承旨入侍。
정조 8년
傳于柳誼曰。禮房承旨入侍。
정조 8년
宋載經啓曰。新除授承旨金履正。方在罷散中。何以爲之。敢稟。傳曰。敍用。
정조 8년
以同副承旨金履正牌不進罷職傳旨。傳于權曰。許遞。
정조 8년
權啓曰。應敎曺遠振。副校理李顯默。副修撰安策牌不進罷職傳旨未下。校理金履鏞。副校理孟至大在外。校理洪樂恒。修撰林道浩。副修撰李東稷牌不進罷職傳旨。今方捧入。而玉堂上下番俱空。已至多日。事甚未安。未差之代。政官牌招。開政差出。待下批仍卽牌招。以爲推移入直之地。何如。傳曰。允。
정조 8년
宋載經啓曰。吏曹判書金履素。參判李敬養。參議黃昇源牌不進罷職傳旨及推考傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 8년
宋載經啓曰。吏曹判書金履素。參判李敬養。再牌不進。推考傳旨。今方捧入。而開政命下之後。連爲召命。不卽擧行。事體所在。誠極未安。所當更請牌招。而係是一日三牌。有傷事體。何以爲之。敢稟。傳曰。更爲牌招。
정조 8년
李時秀啓曰。吏曹判書金履素。參判李敬養。三牌不進。推考傳旨。今方捧入。而開政命下之後。如是屢違。事體道理。極爲未安。所當更請牌招。而係是一日四牌。何以爲之。敢稟。傳曰。更爲牌招。
정조 8년
有政。吏批。判書金履素進。參判李敬養侍衛進。參議黃昇源傳旨未下。右承旨柳誼進。以李集斗爲副應敎。尹㬦爲校理。李鼎運爲副校理。李延伋爲修撰。曺允大爲副修撰。李致中爲刑曹參判。敦寧參奉徐澈修。崇陵參奉柳焯相換。
정조 8년
兵批。判書李在協進。參判未差。參議申思運入直進。參知未差。右承旨柳誼進。以徐有隣爲知事。魚錫定爲同知。金基正爲僉知。李文源金思穆爲副摠管。許任爲內禁將。
정조 8년
兵曹參判前望單子入之。李亨逵落點。
정조 8년
李敬五改差。代承膺祚爲假注書。
정조 8년
傳于李時秀曰。坐直承旨奉審承旨入侍。
정조 8년
以兵曹參知李頤祥牌不進罷職傳旨。傳于宋載經曰。許遞。前望單子入之。
정조 8년
兵曹參知前望單子入之。趙鼎鎭落點。
정조 8년
李時秀。以上號都監郞廳。以都提調意啓曰。英宗大王上號玉冊文書寫官奉朝賀金致仁。所寫草圖書一本。謹此封進。以備睿覽後。正書入刻之意。敢啓。傳曰。允。
정조 8년
李時秀。以上號都監郞廳。以都提調意啓曰。昨年上尊號習儀時。假寶。因傳敎勿爲磨鍊。輦輿。一遵己卯受敎。昨年都監。亦不修補。今番則何以爲之。敢啓。傳曰。依昨年例爲之。
정조 8년
柳誼。以司僕寺官員。以一二提調意啓曰。今此陵幸時。本寺郞廳五員中。三員各有差備。一員當爲入直。而主簿李天穆。以都監郞廳。除本仕。主簿金啓淳。昨日政移除工曹佐郞。實無推移備員之勢。主簿未差代。令該曹。卽爲口傳差出。何如。傳曰。允。
정조 8년
兵曹口傳政事。李英秀爲司僕主簿。
정조 8년
柳誼。以司僕寺內乘。以一二提調意啓曰。今此永陵行幸時。內乘二員。當爲隨駕矣。假內乘一員。令該曹口傳差出。使之入直。回鑾後卽爲減下。何如。傳曰。允。
정조 8년
兵曹口傳政事。李東秀爲假內乘。
정조 8년
李時秀。以都摠府言啓曰。副摠管李文源。時無職名。令該曹口傳付軍職。以爲肅謝之地。何如。傳曰。允。
정조 8년
兵曹口傳政事。副司直李文源。
정조 8년
宋載經。以宗親府郞廳。以有司堂上意啓曰。今此永陵展謁時。宗臣十二員。以每品例爲隨駕。而摠管及實病人員外。只是四員。以此數依前隨駕之意。敢啓。傳曰。知道。
정조 8년
大司憲任希敎。大司諫朴天衡。執義申致權。持平洪樂淵啓曰。臣等俱以無似之姿。猥叨不稱之職。雖或有情勢之難冒。疾病之難强。而適當大霈旁流之日。至有巨慝出陸之命。憂憤所激。急於爭執。他不暇顧。冒沒入來矣。俄因司謁之誤傳。肅命未下。徑先擧行。拜禮未畢。遽至中轍。恩命叩謝。何等嚴重。而其擧措之顚錯。體貌之壞損。已無餘地。臣等不審之失。於斯著矣。而卽奉聖敎。誨責備至。滿心慙恧。尤無自容。以此以彼。其何可抗顔仍冒於臺次乎。請命遞斥臣等之職。答曰。勿辭。李時秀啓曰。大司憲任希敎。大司諫朴天衡。執義申致權。持平洪樂淵。再啓煩瀆。退待物論矣。傳曰。知道。
정조 8년
甲辰八月十三日卯時。上御誠正閣。都承旨入侍時。行都承旨宋載經。假注書金孝建。記事官車亨衢金鳳顯。以次進伏訖。上曰。卿病勢已差乎。載經曰。近日小愈矣。上命書傳敎曰。未肅拜兵曹堂上牌招。又命書傳敎曰。左承旨有應避之嫌。許遞。前望單子入之。又命書傳敎曰。十五日眞殿行祭時。原任大臣閣臣都尉。參班行祭事。分付。又命書傳敎曰。明日齋宿處所。出宮門路。依昨年例爲之。命退。承史以次退出。
정조 8년
甲辰八月十三日辰時。上御重熙堂。禮房承旨入侍時。同副承旨徐龍輔。假注書李敬五。記事官車亨衢金鳳顯。以次進伏訖。上曰。右承旨入侍。出榻敎賤臣承命出傳。與右承旨金宇鎭偕入進伏。上命書傳敎曰。左副承旨。馳詣明陵。奉審諸執事摘奸以來。以留都大臣。何大臣爲之事。取稟。命書傳敎曰。領府事爲之。以問安承旨。何承旨。取稟。命書傳敎曰。到坡州後一次。翌日到陵所後。一次磨鍊。進去承旨。臨時更爲取稟。以摠府寶劍及守宮望筒。命書傳敎曰。時帶亞將人及老病人。竝許遞。今日政。以在京無故人。各別擇差。又命書傳敎曰。今番陵幸。凡係用民力之節。旣令儲置米會減。而萬一吏因爲奸。澤未下究。是豈申飭之本意。以此意令畿伯知悉。各別嚴飭。道路橋梁。略略修治。亦有飭敎。而猶慮不能宣揚。差使員多以特敎。以別軍職守令中差定。如是而有一毫貽弊之端。從後現發。難免重勘。道傍禾穀。切勿輕先刈穫事。一體。分付。禾穀禁軍。多數加定把立。雖一莖一穗。如或踐踏。此則兵判難免不飭之責。預爲嚴飭。仍命退。承史以次退出。
정조 8년
甲辰八月十三日申時。上御重熙堂。坐直承旨奉審承旨入侍時。右承旨柳誼。右副承旨徐龍輔。假注書李敬五。記事官李崑秀尹行任。以次進伏訖。上曰。奉審無頉乎。誼曰。臣承命馳詣明陵。奉審無頉。摘奸諸執事。亦皆無頉矣。上命書傳敎曰。日前永陵奉審。周視局內。圖出形便。而食後奉命。門鑰前復命。今日明陵奉審。食後進去。申前入來。此承宣固知隨處誠勤。猶未聞亦閑驅馳。此等處。須有嘉奬之擧。可勸懶惰諸承宣。右承旨柳誼。特賜鹿皮一令。仍命右承旨先退。上曰。俄聞臺諫。以司謁之誤傳。不得肅謝云。事極駭然。當該司謁。問名以入。賤臣承命出問。以入番司謁李孝得仰達。上命書傳敎曰。今日肅拜司謁。初則誤傳。旋又自下彌縫。甚至以只諸臺肅拜不下之說傳之。當該司謁事。萬萬駭痛。亦關後弊。令攸司。嚴問委折。捧草供以入。此是中官從中誤傳之致云。當該承傳色中官。及守門中官。亦令該府。照律嚴處。雖以臺臣言之。旣始之拜。徒然中止。臺體之壞損非細。旋入臺廳。兩殿肅拜外。尙未爲之。雖欲避嫌。誠亦末由。臺臣雖不警飭。諸承宣之不卽察飭。不可無警。在院承旨竝推考。上曰。承旨金履正代以李時秀頒布事。分付。賤臣承命出傳。還入進伏。上命書榻敎曰。新除授承旨牌招。又命書榻敎曰。兵曹參知前望落點勿施。前望單子。更爲入之。又命書傳敎曰。兵曹參判許遞。前望單子入之。又命書傳敎曰。左承旨同副承旨許遞。前望單子入之。仍命退。承史以次退出。
정조 8년
甲辰八月十三日酉時。上御重熙堂。左副承旨入侍時。左副承旨李時秀。假注書金孝建。記事官李崑秀尹行任。以次進伏訖。上曰。夜雨足以退霜。預雨不害於幸行時矣。時秀曰。今旣大霔。幸行時。則似當開霽矣。命退。承史以次退出。
정조 8년
行都承旨宋載經齋宿。左承旨柳誼齋宿。右承旨李時秀齋直。左副承旨趙興鎭齋直。右副承旨權齋宿。同副承旨金載瓚齋宿。注書二員未差。假注書金孝建齋宿承膺祚齋直。事變假注書朴能源仕。
정조 8년
上詣摛文院入來後。奎章閣政院玉堂藥房口傳問安。答曰。知道。
정조 8년
柳誼啓曰。御營廳將官來言。今日本營軍兵。日次私習云矣。敢啓。傳曰。知道。
정조 8년
以應敎李集斗牌不進罷職傳旨。傳于宋載經曰。許遞。
정조 8년
兵曹參知前望單子入之。金宇鎭落點。
정조 8년
兵曹口傳政事。副司直李在學。副司果李集斗。
정조 8년
工曹判書前望單子入之。具善復落點。
정조 8년
兵曹口傳政事。副司直鄭尙淳。
정조 8년
以香室永陵親祭受押單子。傳于金載瓚曰。親押。
정조 8년
以副校理金啓洛罷職傳旨。傳于金載瓚曰。只推。更爲牌招。
정조 8년
以吏曹參議黃昇源牌不進罷職傳旨。傳于宋載經曰。只推。
정조 8년
有政。吏批。判書金履素。參判李敬養進。參議黃昇源進。行都承旨宋載經進。以權裕爲修撰。李泰永爲副修撰。鄭萬始爲兵曹正郞。李百亨爲兵曹正郞。申馥爲兵曹佐郞。張至顯爲兵曹佐郞。李文源爲尙衣提調。李聖圭爲大司憲。李度默爲大司諫。李東郁爲執義。李尙載爲持平。兵批。判書李在協進。參判李亨逵病。參議申思運入直進。參知金宇鎭病。左副承旨趙興鎭進。副護軍申大謙。副司直金履正李頤祥。
정조 8년
李時秀啓曰。校理尹㬦。時在京畿南陽地。經筵入番事緊。斯速乘馹上來事下諭。何如。傳曰。允。
정조 8년
李時秀啓曰。校理金履鏞。時在京畿抱川地。經筵入番事緊。斯速乘馹上來事下諭。何如。傳曰。允。
정조 8년
三司前望單子入之。副校理金啓洛。掌令李迪喆金宗鐸。司諫尹在醇。獻納柳孟養。正言李翊晉李顯道。落點。
정조 8년
持平前望單子入之。沈晉賢落點。
정조 8년
李時秀啓曰。副校理李鼎運牌不進罷職傳旨。今方捧入。而副應敎李集斗。修撰李延伋。副修撰曺允大牌不進罷職傳旨未下。校理金履鏞尹㬦。修撰孟至大俱在外。玉堂上下番俱空。已至多日。事甚未安。未差之代。政官牌招。開政差出。待下批。仍爲牌招。以爲推移入直之地。何如。傳曰。允。
정조 8년
以修撰權裕牌不進罷職傳旨。傳于李時秀曰。只推。
정조 8년
以副校理李鼎運牌不進罷職傳旨。傳于李時秀曰。只推。
정조 8년
金載瓚。以弘文館言啓曰。本館下番闕直。事甚未安。副校理李鼎運。修撰權裕。旣有只推之命。竝卽牌招。以爲推移入直之地。何如。傳曰。允。
정조 8년
趙興鎭。以摠戎廳言啓曰。本廳草記批旨。今番別驍士各差備旗手。試射之命。出於慰悅之意。而外村軍兵。切勿使用。卿則依草記先爲進去。一中以上。別單書入。別驍士則柳葉箭一巡。軍兵則鳥銃一次爲之可也事。命下矣。臣以坡州別驍士標下軍試取事。今十四日未明。發行之意。敢啓。傳曰。知道。
정조 8년
金載瓚。以宗簿寺官員。以提調意啓曰。璿源譜略二件。今已刊印粧䌙矣。進上日字。令日官推擇。則今月十一日午時爲吉云。以此日時。本寺堂上郞廳校正官。具儀仗鼓吹。陪進仁政殿奉入。而奉謨堂奉安國朝御牒改張本。亦已正書矣。與璿源譜略內入七件。進獻一件。奎章閣奉安八件。改張印本。同爲陪進。御覽還下後。自內閣。稟旨改粧。其餘改張印本。依昨年印進數。直送內閣。而五處璿閣奉安。自本寺。次第擧行。何如。傳曰。允。
정조 8년
金載瓚。以兵曹言啓曰。今此永陵幸行時。右邊捕盜大將趙圭鎭。以禁軍別將。領軍隨駕矣。回鑾間。左邊捕盜大將李柱國。姑令兼察。何如。傳曰。允。
정조 8년
趙興鎭。以訓鍊都監言啓曰。今八月十六日。永陵幸行時。銅龍門西營。兩處入直禁衛軍兵。及東營集春營入直御營軍兵。依前例。以訓局餘軍。前期一日替代。而還宮後。還爲替直事。自兵曹。節目入啓矣。銅龍門軍一百名。把摠金徽柱。哨官鄭世柱。旗牌官禹德中。西營軍四十名。哨官具守諒。東營軍五十名。哨官李商采。集春營軍五十名。哨官李海豐率領。與禁御兩營軍兵。前期一日。待標信替代入直。而還宮後。還爲替直之意。敢啓。傳曰。知道。
정조 8년
金載瓚。以訓鍊都監禁衛營御營廳言啓曰。拱北門南邊宮墻頹圮處。今已畢築。把守軍兵。撤罷之意。敢啓。傳曰。知道。
정조 8년
權。以訓鍊都監言啓曰。本局分授。都城弼雲臺後體城頹圮處。今月十一日。始役改築之意。敢啓。傳曰。知道。
정조 8년
權。以禁衛營言啓曰。今八月十六日。永陵幸行時。本營軍兵留都事。命下矣。新營千摠閔永喆。騎士將申潚。哨官林洽崔宗憲。敎鍊官李觀海。騎士二十五人。兼別破陣二名。露梁牙兵五名。工匠牙兵四十名率領。入直南別營。哨官劉寬澤。別騎衛二人。露梁牙兵十名率領。守直火藥庫。哨官文必燁。別破陣八名。兼別破陣六名率領守直之意。敢啓。傳曰。知道。
정조 8년
權。以禁衛營言啓曰。今八月十六日。永陵幸行時。本營軍兵。留都事。命下矣。銅龍建陽貳極等三門及西營入直將官軍兵等。依兵曹節目。以訓鍊都監餘軍。前期一日。待標信。替代出用。而十八日還宮後。還爲替直之意。敢啓。傳曰。知道。
정조 8년
權。以御營廳言啓曰。今此永陵幸行時。東營集春營入直將官軍兵。依定式。待標信出用。而與訓鍊都監餘軍替代。還宮後。還爲替直之意。敢啓。傳曰。知道。
정조 8년
趙興鎭。以御營廳言啓曰。本廳字內。惠化門上鷹峯東邊近處。體城頹毁改築處。女墻亦已畢築之意。敢啓。傳曰。知道。
정조 8년
趙興鎭。以兵曹言啓曰。依下敎。侍衛禁軍及武藝出身別監內吹等處。設粥分饋之意。敢啓。傳曰。知道。
정조 8년
趙興鎭。以訓鍊都監言啓曰。依下敎。挾輦軍及別技軍兼內吹等處。設粥分饋之意。敢啓。傳曰。知道。
정조 8년
趙興鎭。以司僕寺官員。以一二提調意啓曰。大靜前縣監朴載淵。遞任進上馬二匹。今纔上來。禾毛色。別單書入。依例內廐立養之意。敢啓。傳曰。知道。
정조 8년
權。以漢城府言啓曰。各部及兩署所報內。涉疑疾舊病人。竝姑無乎。而南部。只以新舊病人及出幕之類報來。故列錄書入之意。敢啓。傳曰。知道。
정조 8년
吏曹判書金履素疏曰。主上殿下。伏以。臣儱侗譾劣。百不猶人。而特蒙我聖上洪造隆渥。外內華膴。跡蹤殆遍。驟到卿月之班。備數紆謨之地。每當一番除命。豈不知稱塞之無路。而量己在後。感恩居先。不敢過自辭巽。終歸有除輒膺。瘡疣則莫掩。涓埃則未報。尋常懍惕。若隕淵谷。伏祝月初所叨冊禮副使。曠世之殊遇。人臣之至榮。獲近岐嶷之容。快遂平生之願。而猥以罔功之賤。反紆晉秩之命。丐還未得。只增惶恧。迺者冢宰新命。又下於千萬夢想之外。臣於是。轉益驚懍。精爽飛越。實未知殿下。奚取於臣。而復有此非常之誤恩也。嗚呼。六卿之職。孰非難愼。而至於冢宰。尤重遴選。蓋以銓衡人物。進退百僚。位望之隆。責任之重。與他有別故耳。人心之淑慝。世道之汚隆。亶係於銓家。銓家得其人。則仕路肅淸。而人心世道。日就寧謐。不得其人。則仕路浠雜。而人心世道。日就卑下。從古名碩之當是任者。輒皆逡巡辭避。不敢爲遽然承當之計者。寔由於爲任之至重且大。則今何可以如臣無似最居人下者。不少留難。苟然充擬。上以累則哲之明。下以招負乘之懼哉。世級寢降。鑑識不古。量才授官。久矣無聞。而至若求之格例。較以踐歷。卽銓法之下策。而臣則跡旣孤畸。性又鈍滯。從遊寡尠。見聞孤陋。群材甄別。已無其路。行用格式。亦屬全昧。前春佐貳之忝叨也。數遭行政。醜拙畢露。而幸免大何者。特聖上寬假之耳。今則任專責重。非比亞銓之參佐。才微識淺。尤是聖明之俯燭。則畢竟顚沛。可立而待。臣身狼狽。雖不足恤。其於累聖簡而僨國事何哉。左右揣量。末由冒當。敢恃慈覆之天。猥陳瀝血之忱。而適値齋戒。登徹無路。召牌四臨。促敎連下。不得不拚棄廉隅。章皇出肅。而仍因蹲冒。斷無是理。玆將未徹之章。仰瀆崇嚴之下。伏乞聖明。特賜鑑察。念重任之不可輕授。諒臣言之非出飾讓。將臣所帶之職。許卽鐫免。以重公器。以安私分。千萬幸甚。臣無任屛營祈懇之至。答曰。省疏具悉。予曰得人。卿其勿辭行公。
정조 8년
甲辰八月十四日辰時。上御摛文院。齋宿入侍時。行都承旨宋載經。左承旨柳誼。右承旨李時秀。左副承旨趙興鎭。右副承旨權。同副承旨金載瓚。假注書金孝建承膺祚。記注官金健修。記事官金鳳顯。一提學吳載純。檢校提學徐浩修。一直提學徐有防。二直提學朴祐源。檢校直閣金宇鎭徐龍輔。原任待敎李崑秀尹行任。以次進伏訖。上命書傳敎曰。右承旨。馳詣宗廟永禧殿景慕宮。奉審摘奸以來。上曰。時原任大臣來待。諸臣入侍。賤臣承命出。與領府事金尙喆。領議政鄭存謙。判府事徐命善。判府事李徽之洪樂性。左議政李福源。禮曹判書金魯鎭。行副司直徐有寧。副司直李文源李在學徐有成李集斗林濟遠沈晉賢偕入進伏。尙喆等曰。近日聖體候。若何。上曰。一樣矣。尙喆曰。今番幸行之路。黃雲滿野。聖心伏想嘉悅矣。上命諸臣。賡進冊禮時聯句。上曰。領府事聯句。敷陳列朝盛德。可謂得體矣。上曰。在外兵曹佐郞改差。今日政擇差。出榻敎命書榻敎曰。未肅拜臺諫許遞。前望單子入之。命書傳敎曰。工曹判書鄭尙淳。在留都陣許遞。前望單子入之。待下批牌招。京植炬有下敎事。仍令來待。命書榻敎曰。在外玉堂臺諫許遞。前望單子入之。又命書榻敎曰。引避臺諫許遞。今日政差出。又命書榻敎曰。前參判李在學。前應敎李集斗。口傳付軍職。又命書榻敎曰。守禦使鄭尙淳。令該曹口傳付軍職。命書傳敎曰。再明日出宮。若於日出前爲之。則抵宿所。易致晩暮。且高陽一站。道里稍遠。不可無闊狹之擧。京植炬。至磗石峴爲之。然則十里植炬。係是科外之役。外方之民。皆令給價使用。其在一視之義。不當異同。字內外植炬。自戶惠廳。量宜優給價米。因此聞工判言。今春元陵幸行。皆以京植炬磨鍊。而價本太薄。貢人輩皆不願受云。大非朝家軫念之本意。今番陵幸。炬價上下時。春幸炬價。一遵今番上下數爻上下。運炬時雇價。亦依外方例。計給事。一體。分付戶惠廳。又聞訓將言。軍兵。以高陽站之稍遠爲慮云。果如所料。道中當從便駐駕。駐駕時。隨駕軍兵。自各其營。卽爲療飢。如向年高陽還宮時例事。亦爲分付。上曰。提調入侍。賤臣出來傳命。與內局提調徐有隣偕入進伏。載瓚曰。校理金履鏞。自鄕上來云。與新除授副校理金啓洛。一體牌招入直。何如。上曰。依爲之。兵曹判書李在協曰。陵幸隔日。而本曹郞廳。極甚苟艱。或差祭。或在外。外司將至闕直之境。而郞廳李書九。謂以病勢難强。累度催促。終不入來。事體誠爲未安。汰去。其代令該曹。卽爲差出。何如。上曰。依爲之。與差祭及在外郞廳改差。今日政。各別擇差。出擧條有隣曰。向來減布綸音之刊頒八路。寔出於考其數爻。無所相左之德意。而卽聞御將禁將之言。則御廳騎士保布。別破陣保布。合七十餘同。禁營別破陣保布十餘同。謄書之際。忘未入錄。綸音頒布後。始爲覺得。發關諸道。依他名色例。一體蠲減。而當初落漏之罪。實無所逃云矣。此事臣旣承命照管。則不察之失。誠不勝惶恐。而兩營之不善句檢。致有落漏者。殊極未安。今則冊子旣已頒布。洗補無路。姑待各道道以上成冊報來。如有數爻差誤者。一體補遺。添刊頒布。則庶幾無混徵之歎。而亦以此意。自備局。先爲知委於諸道。何如。上曰。依爲之。文書。申飭各道。斯速修正上送。以爲添印頒布之地。御廳之七十同遺漏。尤極駭然。禁將向來。申飭何如。而猶復一委吏手。不肯留意較準。兩營事。俱不可無警。御營大將李柱國。禁衛大將徐有大爲先一竝從重推考。可也。出擧條浩修曰。在前慶禮後。北漢奉安御牒譜牒及敦寧府奉安御牒譜牒。例多待式年添錄。而今番冊禮。乃是宗社莫大之慶。添錄一款。有不可遲待式年。且張數不多。工役甚簡。不必別設廳名。自臣府淨寫添錄。而北漢奉安本。則郞廳一員。出去奉來。添錄後還奉于北漢。何如。上曰。依爲之。出擧條上曰。畿伯入侍。賤臣承命出。與京畿監司沈頤之偕入進伏。上曰。治道之際。得無傷稼之患否。頤之曰。聖敎旣勤。故各別申飭。別無所傷。而因此而道路太狹矣。命退。諸臣以次退出。
정조 8년
行都承旨宋載經齋宿。左承旨柳誼齋宿。右承旨李時秀齋直。左副承旨趙興鎭齋直。右副承旨權齋宿。同副承旨金載瓚齋宿。注書二員未差。假注書李崑秀齋宿金孝建齋直。事變假注書朴能源仕。
정조 8년
傳于金載瓚曰。同副承旨入侍。
정조 8년
趙興鎭啓曰。因兵曹草記。今此永陵幸行時。右邊捕盜大將趙圭鎭。以禁軍別將。領軍隨駕。回鑾間。左邊捕盜大將李柱國。姑令兼察事。允下矣。左邊捕盜大將李柱國。卽爲牌招聽傳敎。何如。傳曰。允。
정조 8년
宋載經啓曰。假注書承膺祚。身病猝重。勢難察任。今姑改差。何如。傳曰。允。
정조 8년
承膺祚改差。代以李德鉉爲假注書。
정조 8년
李德鉉在外。代以李崑秀爲假注書。
정조 8년
權啓曰。今此幸行時。本院印信。當爲齎去。禮曹印信一顆。留院時取用。何如。傳曰。允。
정조 8년
以修撰權裕牌不進罷職傳旨。傳于金載瓚曰。只推。
정조 8년
以校理李鼎運。修撰李延伋。副修撰曺允大牌不進罷職傳旨。傳于金載瓚曰。只推。
정조 8년
以刑曹司鑰全聖大草供。傳于柳誼曰。放送。
정조 8년
宋載經。以禮曹言啓曰。自前凡受香之行。若値動駕之時。則獻官以下。有開陣出去之例矣。今番幸行出宮後。敦化門前。當有留都陣。今八月十八日。行崇陵忌辰祭受香進去時。以開陣出去之意。預爲知委。何如。傳曰。允。
정조 8년
宋載經。以上號都監郞廳。以都提調意啓曰。各房工役。今已完畢。匠手竝皆放送。堂上郞廳。輪回仕進。監造官。仍爲輪直。而冊寶印封裹日時。令日官推擇。則今八月二十七日辰時爲吉云。以此日時擧行。何如。傳曰。允。
정조 8년
趙興鎭。以扈衛廳別將。以留都大臣領中樞府事金尙喆意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。允。
정조 8년
趙興鎭。以扈衛廳別將。以留都大臣意啓曰。明日大駕擧動後。都城各門。初昏時閉。啓東時開事。已自兵曹。啓下矣。城門旣已早閉晩開。則巡邏。亦當早發而晩罷。待南山擧烽火發巡。趁啓東時撤還。此意令漢城府。知委各部。使閭巷人。預爲知悉。亦爲分付於留都軍門。何如。傳曰。允。
정조 8년
趙興鎭。以兵曹言啓曰。今此上尊號合五慶慶科庭試武科初試。取七百人事。命下矣。節目當爲磨鍊。而初試日字。與殿試日字。不過五日。兩所設場。則勢難及期出榜。依冊禮慶科庭試初試例。分三所試取。何如。傳曰。允。
정조 8년
權。以二所巡廳言啓曰。去夜初更四點量。於外兵曹前路。逢着紅衣犯夜人。問犯夜之狀。則全無可據。且於渠之號牌。只書閑良李養寬而已。無別監二字。其委折殊常。執捉。敢啓。傳曰。分揀放送。
정조 8년
甲辰八月十五日辰時。上御重熙堂。軍士房承旨入侍時。左副承旨趙興鎭。假注書金孝建。記事官李崑秀尹行任。以次進伏訖。上曰。今日不爲仕進承旨。竝皆牌招事。分付。可也。命退。承史以次退出。
정조 8년
甲辰八月十五日申時。上御重熙堂。同副承旨入侍時。同副承旨金載瓚。假注書金孝建。記事官李崑秀尹行任。閣臣徐有防鄭東浚徐龍輔。以次進伏訖。上曰。軍士房承旨。使之入侍。賤臣出來傳命。左副承旨趙興鎭。追入進伏。上曰。明日開門。以四更三點爲之事。分付。可也。上曰。雨意快晴否。興鎭曰。西風乍起。似可開霽矣。命退。諸臣以次退出。
정조 8년
甲辰八月十五日酉時。上御重熙堂。軍士房承旨入侍時。左副承旨趙興鎭。假注書金孝建。記事官李崑秀尹行任。以次進伏訖。上命書榻敎曰。明日出宮門路。以仁和門爲之。命退。承史以次退出。
정조 8년
行都承旨宋載經隨駕宿。左承旨柳誼隨駕宿。右承旨李時秀隨駕直。左副承旨趙興鎭隨駕宿。右副承旨權隨駕宿。同副承旨金載瓚隨駕直。注書二員未差。假注書李崑秀隨駕宿金孝建隨駕直。事變假注書朴能源守宮直。
정조 8년
大駕詣高陽晝停所。入別宮後。奎章閣政院玉堂藥房口傳問安。答曰。知道。
정조 8년
大駕詣坡州。入別宮後。奎章閣政院玉堂藥房朝廷二品以上六曹堂上兩司長官口傳問安。答曰。知道。
정조 8년
兵曹判書前望單子入之。徐浩修落點。
정조 8년
甲辰八月十六日寅時。上詣永陵。擧動時。行都承旨宋載經。左承旨柳誼。右承旨李時秀。左副承旨趙興鎭。右副承旨權。同副承旨金載瓚。假注書李崑秀金孝建。記事官金鳳顯尹行任。以次侍立。上具戎服。乘輿從協陽門出。上曰。守宮提調。使之入侍。守宮提調徐有隣進前。上曰。守宮凡節。各別銘念擧行。狀啓種種封發。俾無疎虞之患。可也。有隣承命退。上曰。留都大臣守宮大將入侍。左議政李福源。刑曹判書趙時俊。以次進前。上曰。以卿等留都。予果忘憂。闕內各處守直凡節。惕念。申飭也。福源等承命退。上出仁政門。降輿乘馬。命善進前曰。曉氣頗涼。前路且遠。以駕轎動駕。似好矣。上曰。何必乘轎乎。由敦化門崇禮門。踰慕華館至磗石峴遞馬所。下馬入幕次。帳外喧嘩太甚。上曰。喧聒若此而不能禁止。帳後禁喧郞廳拿入。興鎭傳命。拿入兵曹正郞尹行履。上曰。決棍次。使之待令於高陽。命之拿出。上曰。一枝標旗。直過帳前咫尺之地。何營旗手。若是唐突。知入。興鎭出問後。以龍虎營旗士。誤過帳前之意還奏。上曰。豈有如許師律。因命書傳敎曰。兵曹判書李在協罷職。前望單子入之。又命書駕前下敎曰。軍士房承旨。事過後拿處。兵判前望入之。以徐浩修落點。上曰。兵判牌招。傳授命召。使之先隨駕後謝恩。因命軍兵䭜飢。少頃。外辦上馬。至高陽晝停所。降馬乘輿入幕次。藥房都提調徐命善。持橘薑茶進前。上曰。不必進御。待下敎持來也。仍命軍兵。食代催促。命入外辦。乘輿以出。通禮跪啓請降輿上馬。上從之。駕行數里。上曰。此距坡州爲幾里。興鎭曰。爲二十里云矣。上曰。到坡州五里程。當受入軍門節次。兵判及隨駕各營。先詣成陣。依例以軍禮祗迎事。分付。賤臣承命出傳。上到五里程前路。改具甲冑。命前排號令。諸營一時應令。各以軍禮祗謁。仍詣坡州宿所。降馬乘輿入行宮。上曰。畿伯與地方官。率本州父老入侍。京畿監司沈頤之。坡州牧使李煜。率本州父老百餘人入庭。命頤之上殿。命有司堂上入侍。有司堂上金華鎭李在簡進前。上下詢父老曰。汝等瀳飢之餘。値此樂歲。爲汝多幸。而今當幸行。豈可無別般施惠之擧。身布纔令半減。舊還亦爲減耗。此外別有爲汝等除弊之事。爲惠之端。不必靳惜。汝等無隱仰奏也。民人等俯伏齊聲而對曰。旣減身布。又蠲還耗。如天德澤。受之旣多。更何有望。第當荐歉之餘。公私逋貸。實難盡償。外邑移轉之穀。或爲停退。則庶爲息肩之道矣。上曰。何處移轉最難乎。民人等曰。江都移轉。爲尤難者矣。上問頤之曰。江都米蠲給。何如。頤之曰。係是軍需。不可輕許矣。上以問有司堂上。華鎭等曰。畿伯之言。是矣。上曰此邑元戶爲幾何。李熤曰。爲三千六百戶矣。上曰。然則江都米雖難蠲給。北漢還上。使之減給。好矣。頤之曰。此亦當初移來時。與摠使相議。無得停退之意。出擧條擧行。亦難許退矣。今聞本官言。壬寅癸卯兩年未捧。爲八千餘石。而若或停退一年條。則民當樂從云。以此惠民。似好矣。上命華鎭。問民人等曰。外邑移來之穀。俱是軍需之用。所係莫重。難以許施。就壬癸兩年停退條。一年停減。於汝等。何如耶。民人等相顧欣欣而對曰。此果一邑之顒祝。而旣有減耗之惠。而又請停退。有所不敢。不得仰請。聖敎至此。比減江都移轉。爲惠倍屣矣。命書傳敎曰。値無前之邦慶。行無前之霈澤。一或見漏。殊非均視之意。今因管理使。入侍聞之。果如所料。八道及沁都舊還。皆令分數蕩減。獨此松都。以元無舊還。不入蠲惠中。況舊都人民。尤宜拔例軫念。壬寅癸卯停退未捧條。數至半萬云。今年年事。雖曰稍登。兩年積逋。一時竝督。在常時在他道。猶且難愼。以今年之慶。念舊都之民。烏可無闊狹之擧。如欲蕩減。當準諸道之例。卄一之減。不下二百石內外。此近無實。本府舊還壬寅條二千餘石。特許停退。以示朝家同慶均惠之意。仍命退。諸臣以次退出。
정조 8년
行都承旨宋載經隨駕宿。左承旨柳誼隨駕直。右承旨李時秀隨駕宿。左副承旨趙興鎭隨駕直。右副承旨權隨駕宿。同副承旨金載瓚隨駕宿。注書二員未差。假注書李崑秀隨駕宿金孝建隨駕直。事變假注書朴能源守宮直。
정조 8년
大駕詣永陵。入齋室後。奎章閣政院玉堂藥房朝廷二品以上六曹堂上兩司長官口傳問安。答曰。如道。
정조 8년
大駕詣高陽。入別宮後。奎章閣政院玉堂藥房朝廷二品以上六曹堂上兩司長官口傳問安。答曰。知道。
정조 8년
王大妃殿惠慶宮遣承旨問安。答曰。知道。
정조 8년
柳誼。以兵曹言啓曰。依下敎。奎章閣使令崔大興。決棍十五度後定配次。出付秋曹之意。敢啓。傳曰。知道。
정조 8년
甲辰八月十七日卯時。上詣永陵。展拜入侍時。行都承旨宋載經。左承旨柳誼。右承旨李時秀。左副承旨趙興鎭。右副承旨權。同副承旨金載瓚。假注書李崑秀金孝建。記事官金鳳顯尹行任。以次侍立。上具戎服。命入外辦。乘輿以出。命書傳敎曰。聞本邑豐溪祠。卽故忠臣朴泰輔吳斗寅李世華三人竝享云。而斗寅之孫。適以閣臣陪從。今日遣提學吳載純致祭。又命書傳敎曰。牛栗兩先正墓。在本邑云。而不在輦路。雖不得致祭。見邑志。紫雲書院。先正文成主享。坡山書院。先正文簡父子傡享。在朝家尙賢之意。豈無致侑之擧。柴雲書院坡山書琓。遣承旨。明日致祭。仍降輿乘馬。行十里。命載瓚先詣陵所。命工判禮判。姑勿始役。待親詣擧行之意。分付。載瓚承命先往。仍至永陵洞口下馬所。上降馬乘輿。敎曰。作門內喧聒太甚。承旨。申飭。仍入齋室。命承旨入侍。載瓚進曰。入侍命下之後。兼春秋不卽來待。以致遲滯。事甚未安。合施重警。而本院請推之外。無他可施之罰。何以爲之乎。上曰。推考。可也。上改具翼善冠黲袍烏犀帶。乘輿詣紅箭門外。降輿入就展謁位北向立。宗親文武百官。俱以淺淡服。分東西就紅箭門外拜位。上四拜。在位者皆四拜。仍行親祭。命百官外儀整齊。左通禮跪啓請行禮。上詣盥洗位盥洗。陞自東階就版位。引儀分引陪享官入就位。贊禮啓請四拜。上四拜。在位者皆四拜。上詣神位前。北向跪。贊禮啓請三上香。上三上香。贊禮啓請執爵獻爵少退跪。上行禮如禮。大祝進讀祝文訖。上降復位。亞獻終獻官。以次行禮。贊禮啓請四拜。上四拜。在位者皆四拜。上仍詣望燎位。大祝奉祝版。燎於坎。贊禮啓禮畢。上仍詣陵上。承史閣臣及時原任大臣禮曹判書工曹判書隨後。上奉審陵上諸處。上曰。莎草之枯損。果如柳誼所告。不必張大始役。禮工判落後。盡心修補。可也。命本陵官進前。永陵令尹煜進前。上下詢曰。莎草至此傷損。而何不卽報乎。煜未及仰對。於是載瓚曰。永陵令尹煜。奏對糢糊。擧措顚倒。推考。何如。上曰。依爲之。出擧條上復下詢曰。汝爲本陵令爲幾朔。煜曰。來月滿瓜期矣。載瓚曰。永陵令尹煜奏語。轉益顚錯。從重推考。何如。上曰。依爲之。出擧條仍詣丁字閣奉審。仍就紅箭門內。行辭陵禮。上曰。恭陵順陵當展拜。該房知悉。仍乘轝還齋室。上曰。承史閣臣竝入侍。諸臣以次進伏。命賜諸臣果茶。仍令書傳敎曰。本陵守僕守護軍。京事知守僕。展拜各陵守僕守護軍。令該曹考例施賞事。分付。又命書傳敎曰。永陵典祀廳狹窄。祭物熟設之際。事多苟艱云。已令承宣。奉審以來。依筵敎。卽令戶判。推移修補後。回奏於高陽宿所。又命書傳敎曰。祭禮之一日再行。事近煩瀆。躬詣奉審。無異告由。永陵莎草。庫庫有頉處。禮工判明日進去。與地方官及本陵陵官眼同。從便修改後回告。又命書傳敎曰。訓將以工判。當詣役所。明日還宮時。御將訓局陣代領。留都陣則禁將還領。本營陣後廂御營鎭。摠戎使代領。上曰。訓鍊大將。仍佩往來事。分付。命書傳敎曰。百官揷羽。又命書傳敎曰。自永陵洞口。至崇禮門捧上言。仍改具翼善冠黲布烏犀帶。乘轝詣恭陵。降轝入就展拜位。左通禮跪啓請四拜。上行四拜訖。仍詣陵上奉審。次詣丁字閣。碑閣奉審。還至紅箭門外。乘轝詣順陵。展拜如上儀。乘轝還至齋所。少頃外辦。具戎服乘轝。出至洞口外。降轝乘馬。命右承旨馳詣長陵。奉審摘奸以來。上曰。各務差使員。高陽宿所來待事。分付。孝建承命出傳。上曰。高陽宿所入幕次後。京畿監司與地方官。率本郡父老來待事。分付。孝建承命出傳。駕過月山大君墓前。上曰。月山大君奉祀孫。使之來待高陽事。分付。孝建承命。分付。駕到高陽宿所。左通禮跪啓請降馬。上降馬乘轝入幕次。上曰。承史閣臣竝入侍。諸臣以次進伏。上賜饌。親製七言詩。命承史大臣閣臣玉堂侍衛。使之賡進。京畿監司沈頤之。率父老上謁。上命有司堂上入侍。金華鎭趙時俊。以次進伏。上命華鎭。問民人等曰。今當幸行之路。欲詢民邑之弊。汝等或有疾苦之端。願欲之事。無隱畢告。民人等曰。昨年歉荒。得蒙濟活之澤。今日臨幸。獲覩羽旄之美。雖卽日塡壑。實無餘憾。凡有疾苦。皆已除祛。民之所願。亦俱從之。有何濫想。上曰。壬寅舊還蠲給。坡民一體許施。於汝樂乎。民人等曰。聖德如天。感謝無地。上命書傳敎曰。路過封前。謹依先朝聖意。雖欲入臨。係是陵謁前。只回馬瞻墓。愴懷冞深。今日遣內侍。致祭于和平翁主墓所。上曰。各務差使員入侍。賤臣出來傳命。廣州府尹金峙默。呂州牧使李漢豐。豐德府使田文顯。以次進伏。上各詢職姓名訖。命出。命召月山大君奉祀孫。賤臣承命出。與之偕入。上曰。汝於大君。爲幾代孫。對曰。十二代孫矣。上曰。近族有仕宦之人乎。對曰。與坡州牧使李煜爲十七寸矣。上曰。大君祠宇。何時重建乎。對曰。子孫零替。祠宇剝落。去壬申年。先大王幸過此路。特命重修矣。上曰。有可考文蹟。汝往持來。命退。諸臣以次退出。
정조 8년
行都承旨宋載經坐。左承旨柳誼坐直。右承旨權坐直。左副承旨黃昇源未肅拜。右副承旨徐龍輔坐。同副承旨金魯永坐。注書二員未差。假注書李崑秀仕金孝建仕直。事變假注書朴能源仕。
정조 8년
承旨前望單子入之。金宇鎭徐龍輔金魯永落點。
정조 8년
傳于金魯永曰。左承旨入侍。
정조 8년
兵曹參知前望單子入之。李時秀落點。
정조 8년
柳誼。以兵曹言啓曰。依下敎。隨駕禁軍及駕後禁軍武藝出身武藝別監內吹兼內吹標下軍兵等處。饒飢之意。敢啓。傳曰。知道。
정조 8년
柳誼。以訓鍊都監言啓曰。依下敎。隨駕將校軍兵等處。各別療飢之意。敢啓。傳曰。知道。
정조 8년
柳誼。以御營廳言啓曰。依下敎。駕前別抄兼內吹及隨駕將校軍兵等處。各別饒飢之意。敢啓。傳曰。知道。
정조 8년
柳誼。以摠戎廳言啓曰。依下敎。本廳隨駕招搖旗差備軍兵等處。饒飢分饋之意。敢啓。傳曰。知道。
정조 8년
甲辰八月十八日卯時。上自高陽還宮時。行都承旨宋載經。左承旨柳誼。右承旨李時秀。左副承旨趙興鎭。右副承旨權。同副承旨金載瓚。假注書李崑秀金孝建。記事官金鳳顯尹行任。以次侍立。上具戎服。乘輿以出。至上馬所。降轝乘馬。駕過和平翁主墓所洞口。上回駕欲歷臨。時秀曰。深谷荒原。難屈玉趾。還爲回鑾。似好矣。上命孝建。往審墓所。孝建承命出往。上命前進。駕過花田洞。民人等進松餠二器。上命承旨下敎曰。汝等獻芹之誠。雖甚嘉尙。朴野之禮。亦近猥越。予不受獻。汝等退而分食也。駕過深川邊。命駐驛臨流。顧謂近臣曰。野有嘉穀。民無飢色。荐歉之餘。實是上瑞矣。駕到黔巖。降馬入幕次。命承史閣臣都提調竝入侍。賜茶。因命賦詩以進。饋飯侍衛及隨駕軍兵掖隷各司吏胥訖。催促前進。駕到慕華館駐驆。賜饌近侍。命鼓吹。左右觀光民人等。扶老携幼。滿山遍野。見羽旄之美。鍾鼓之樂。擧皆欣欣相慶。上曰。右承旨馳詣明陵翼陵弘陵。奉審以來。上曰。紫雲書院致祭。同副承旨進去。坡山書院致祭。左副承旨進去。上曰。致祭進去承旨許遞。前望單子入之。待下批牌招。命書傳敎曰。洪奉朝賀墓。故參判洪樂仁墓。依庚子例。遣內侍致祭。上曰。內吹兼內吹。依例施賞事。分付。上曰。承旨以宇鎭頒布。卽爲牌招。命侍衛及先廂先詣。乘馬。由崇禮門以入。駕過鐘閣。上曰。明日朝廷藥房內閣政院玉堂問安。竝勿爲之事。分付。命宣傳官。持信箭往各陣解嚴。勞問軍兵。入敦化門至協陽門外降馬。乘輿還內。諸臣以次退出。
정조 8년
甲辰八月十八日酉時。上御重熙堂。左承旨入侍時。左承旨金宇鎭。假注書金孝建。記事官金鳳顯尹行任。以次進伏訖。上命書傳敎曰。召見坡高兩邑父老。詢問疾苦。咸稱無可對。而幸行之後。豈無施惠之擧。然舊還身布。纔令分數蕩減。此則今無可論。但壬寅癸卯兩年停退條。今年一竝捧納。必有行不得之慮。値此樂歲。民産將未免因此艱食。至若舊還與身布且異。兩年條竝督。在前罕有。以此以彼。宜有闊狹之擧。坡州高陽。壬寅條本邑還上及各營各衙門所管倉餉城餉。特許停退。身布則坡州雖無應役之事。高陽則有之。數亦不多。壬寅條亦令特爲蕩減。路過交河。亦諭父老。而與兩邑不可比同。交河壬寅條舊還。只許停退。如是則三邑之民。可以專力於昨年舊還。可謂公私兩便。此意卽令廟堂。行會畿伯處。又命書傳敎曰。左承旨見有實𧏮。許遞。前望單子入之。命書榻敎曰。新除授承旨。牌招察任。命退。承史以次退出。
정조 8년
甲辰八月十八日酉時。上御重熙堂。奉審承旨入侍時。右承旨柳誼。假注書金孝建。記事官金鳳顯尹行任。以次進伏訖。上曰。有司堂上入侍。賤臣承命出。與有司堂上徐有隣趙時俊偕入進伏。上曰。俄以坡高兩邑還上事。有所傳敎。卿等相議擧行也。因命書傳敎曰。貢市堂上。向來坐罷後。尙未仍任云。以前堂上仍任。今番上言。皆令回啓。其中猥濫而事屬民隱者。該堂從長決處事。分付。上曰。今番動駕時記過人。竝蕩滌。出榻敎命書榻敎曰。前承旨趙興鎭禁推。分揀。上命奏民人等上言。命有司堂上。皆於明日內回啓。有隣等承命出。命書傳敎曰。今番上言。下各該司。皆令明日草記稟處。又命書傳敎曰。禮曹回啓。令次堂擧行事。分付。命退。承史以次退出。
정조 8년
行都承旨宋載經坐。左承旨柳誼坐。右承旨權坐。左副承旨黃昇源坐直。右副承旨徐龍輔坐。同副承旨金魯永坐直。注書二員未差。假注書金孝建仕李敬五仕直。事變假注書朴能源仕。
정조 8년
權啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
權啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
李崑秀改差。代以李敬五爲假注書。
정조 8년
傳于宋載經曰。承旨與閣臣北伯入侍。
정조 8년
傳于宋載經曰。都承旨入侍。
정조 8년
備忘記。咸鏡監司李𡊠下直。長弓一張。長箭一浮。片箭一浮。筒兒一箇賜給。
정조 8년
兵曹口傳政事。副司直單趙興鎭金載瓚。
정조 8년
以刑曹擊錚罪人奴福才回啓。傳于金魯永曰。大霈見漏。宜有稱冤之端。一體放送事。分付。此公事。勿施。
정조 8년
以富平等邑居蛟龍旗步下奉持金弘瑠等上言。傳于金魯永曰。馬上捧持。旣許應試。步下捧持。宜無異同。依願施行之意。分付兵曹。仍令自明年春捧擧案。一體修送。
정조 8년
以積城幼學元師舜上言。傳于金魯永曰。考例草記稟處。
정조 8년
以全羅監司有旨祗受狀啓。傳于金魯永曰。承旨名字。不爲書塡。捧納承旨捧現告。此狀啓還下送。
정조 8년
以全羅監司啓本罪人放送事。傳于金魯永曰。文化鄭文佑。鐵山盧甫音金。皆是未至配所罪人。依他例。卽爲放送事。今日內行會。
정조 8년
以洪忠監司狀啓人家頹壓事。傳于金魯永曰。禮山頹壓民家。拔例顧助事。令廟堂。分付。
정조 8년
以慶尙監司狀啓。咸安郡守田佐顯遭父喪事。傳于金魯永曰。政官待明朝牌招開政。各別擇差。仍令當日辭朝。
정조 8년
以東萊府使狀啓。熊川等邑漂民領來事。傳于金魯永曰。漂民査事。尙不登聞。稽忽。甚矣。該府使。爲先推考。令廟堂各別嚴飭。
정조 8년
金魯永。以弘文館言啓曰。副校理李鼎運。修撰李延伋權裕。旣有只推之命。竝卽牌招察任。何如。傳曰。允。
정조 8년
黃昇源。以都摠府言啓曰。副摠管李致中。以刑曹參判。本曹坐起。晝仕出去之意。敢啓。傳曰。知道。
정조 8년
金魯永。以吏曹言啓曰。觀此各人等上言內辭緣。則北部閑良李鎭國父尙房弓人大福。入屬服役。已滿二十年之限。亦多有勤勞。依他例。得蒙加資之典云。而雖曰有例。係是分內事。從前或許或否。元無一定之恒式。則如是干恩。事涉猥越。交河通政張聖哲。今番畢賑後。入於私賑人。加資秩。而當初村氓之所訴。不以父名告達。誤以渠名入錄。所授加資。移施於其父云。而雖曰誤錄。旣以渠名啓下。則元無加資移施之例。竝置之。何如。傳曰。允。交河張聖哲。私賑後加資。渠欲推讓於渠父。情甚可嘉。況誤錄子名云爾。則所施賞典。宜卽移施渠父。依願施行。可也。
정조 8년
金魯永。以吏曹言啓曰。觀此各人等上言內辭緣。則中部譯官李渙父資憲命尹。以堂上譯官。差問慰官。奉命渡海。未至本島。船敗渰沒。依李彦華航海渰死之後特贈其職之例。得蒙一視之典云。而奉命出疆。身沒異域者。陞品贈職。載在法典。似當施以贈職之典。而事係恩賞。自下不敢擅便。伏惟上裁。機張幼學金商濟祖父鍊。孝行純備。而未蒙褒典。依他例。得蒙贈職旌閭之典云。而褒贈一款。事體自別。固不可輕易許施。置之。至於旌閭。非臣曹所可稟處。令禮曹稟處。何如。傳曰。允。故譯官李命尹贈職事。依施。
정조 8년
金魯永。以吏曹言啓曰。觀此各人等上言內辭緣。則密陽幼學尹日仲父嘉善夢采。年九十。申國榮父幼學應寅。年九十二。洪川幼學崔栢父幼學大海。年九十三。依他例。願蒙加資之典云。而士庶年九十者加資事。曾有定式。似當施以加資之典。而事係恩賞。自下不敢擅便。伏惟上裁。忠州幼學崔必遇父通德益垕。年八十。龍仁幼學李普漢父幼學希泰。年八十一。北部閑良李春載父英相。年八十七。廣州幼學沈鴻永父義鎭。年八十四。通津忠義金泰佑父重哲。年八十三。願蒙加資之典云。而士庶年八十者除一階。元有階者。加一階事。載在法典。今亦依此施行。密陽幼學李聖壽。尙州軍官林順材。密陽幼學鄭龍彦曺可淵鄭再榮等。不爲現身。戶口亦不來呈。北部前別將姜遇聖父得取。曾經邊將。今年七十有三。願蒙加資之典云。而雖經朝官。未滿八十。則係是格外。竝只置之。何如。傳曰。允。未及來現者。過三日後。更爲草記。
정조 8년
金魯永。以戶曹言啓曰。京畿龍仁居幼學李宗瑞。以其矣先祖慶陽君士恭賜牌田結奴婢特下事。及全羅道泰仁居趙時大等。以貞嬪房出稅田畓一地兩稅事。上言啓下後。不爲現身。依例勿施。何如。傳曰。未準三日之限。更加搜訪。過三日後稟處。可也。
정조 8년
金魯永。以成均館言啓曰。今番上言。下各該司。皆令明日草記稟處事。命下矣。取考中部居良人扈益煥上言內辭意。則以爲其矣同姓三寸叔。不知名字及居處。而多年納貢於本館。實爲冤枉云矣。考見本館所在奴婢貢案。則其矣三寸叔命順命三。俱以本館貢奴。命順則以年滿。昨年已爲頉給。命三則未及老除之年。故依例收貢矣。渠或以命三之收貢。認作命順之未及老除。而如此至微至細之事。上煩天聽。極涉猥越。上言內辭意勿施。自本館各別査處。何如。傳曰。允。
정조 8년
黃昇源。以兵曹言啓曰。依下敎。隨駕禁軍及駕後禁軍武藝出身與武藝別監內吹兼內吹標下軍兵等處。療飢之意。敢啓。傳曰。知道。
정조 8년
黃昇源。以兵曹言啓曰。依下敎。隨駕禁軍及駕後禁軍武藝出身與內吹兼內吹標下軍兵等處。設粥以饋之意。敢啓。傳曰。知道。
정조 8년
黃昇源。以兵曹言啓曰。依下敎。隨駕禁軍及駕後禁軍武藝出身武藝別監內吹兼內吹標下軍兵等處。設粥以饋之意。敢啓。傳曰。知道。
정조 8년
黃昇源。以兵曹言啓曰。依下敎。內吹螺赤及龍虎營兼內吹等處。木綿依例施賞之意。敢啓。傳曰。知道。
정조 8년
黃昇源。以兵曹言啓曰。依下敎。龍虎營兼內吹丁道興等六名處。木各一匹。施賞之意。敢啓。傳曰。知道。
정조 8년
黃昇源。以兵曹言啓曰。今番陵幸時。隨駕將校軍兵各差備等犒饋。依定奪。以乾物分給之意。敢啓。傳曰。知道。
정조 8년
黃昇源。以訓鍊都監言啓曰。依傳敎。隨駕將校軍兵等處。療飢之意。敢啓。傳曰。知道。
정조 8년
黃昇源。以訓鍊都監言啓曰。依下敎。隨駕武藝別監等處。饋飯之意。敢啓。傳曰。知道。
정조 8년
黃昇源。以訓鍊都監言啓曰。依下敎。隨駕將校軍兵等處。設粥分饋之意。敢啓。傳曰。知道。
정조 8년
黃昇源。以訓鍊都監言啓曰。依傳敎。本局兼內吹三十名等處。各木綿二疋。依例施賞之意。敢啓。傳曰。知道。
정조 8년
黃昇源。以訓鍊都監言啓曰。今番陵幸時。隨駕將校軍兵及武藝別監別技軍等犒饋。依定奪。以乾物磨鍊分給之意。敢啓。傳曰。知道。